  Наталья Тетерина Кузебай Гердлэн кылбуръёсыз Москваысь Удмуртилэн постпредствояз чузъяськизы. Удмурт кылбурчи но азьветлӥсь вордскем дырысен 120 ар тырмонлы сӥзем ӝытэ 26-тӥ толшоре шоркарын улӥсь 20 пала удмуртъёс лыктӥзы. Соос пӧлын егитъёс но, арлыдоос но вал, шуиз ивортодэтъя «Удмуртия» агентстволы Москваысь удмуртъёслэн «Герд» огазеяськонзылэн кивалтӥсезлэн воштӥсез Маргарита Сельченкова. Солэн кылъёсызъя, пумиськонэз Артём Малых но Ольга Урасинова туж быгатыса но ваньзылы кельшымон радъязы. Москваысь удмуртъёс, улосчиос лыдӟизы Гердлэсь кылбуръёссэ удмурт сямен но, ӟуч сямен но. Та ӝытэз нуиз Артём Малых. <…> Со, Москваын ке но вордскемын, ӟеч тодэ удмурт кылэз, ӟеч тодэ Гердлэсь творчествозэ, туж трос кылбуръёс со лыдӟиз Маргарита Сельченкова, «Герд» огазеяськонлэсь кивалтӥсьсэ воштӥсьПумиськонын истори тодосъя кандидат Виктор Денисов Кузебай Гердлэн улон сюресэныз но творчествоеныз тодматӥз. Архивысь вашкала удмурт гожъямъёсты шедьтыса, тодосчи Гердлэсь зэмос куаразэ кылзӥськытӥз, шуиз Маргарита Сельченкова. «Гердлэн» кивалтӥсезлэн воштӥсез ватсаз, Москваысь удмуртъёслэн кылбур лыдӟон ӝытъёсы пыриськыны мылкыдзы вань, соин ик азьланяз Ашальчи Окилы сӥзем ӝыт ортчытыны чакламын. Тодэ вайытом, Кузебай Герд вордскем дырысен 120 ар тырмонэз Удмуртиын пӧртэм ужрадъёсын пусъё. Кылсярысь, Йӧскалык лыдӟетъюртлэн Йӧскалык но шаертодон литературая центрез вань мылкыд карисьёслы лыдӟонъёс ортчытӥз. Нош али Кузебай Гердлы но Ашальчи Окилы сӥзем интернет-викторина мынэ. Со 15-тӥ южтолэзёзь кыстӥськоз. Со сяна, 15-тӥ тулыспалэ Вавожын элькун «Герд лыдӟонъёс» ортчозы. Тегъёс: Мерлык Москва удмуртъёс КузебайГерд удмурткыл  